Ján Horecký (pedagóg)

Mgr. Ján Horecký (* 23. jún 1968, Trenčín) je slovenský pedagóg, ktorý od 4. októbra 2022 do 15. mája 2023 pôsobil ako minister školstva, vedy, výskumu a športu Slovenskej republiky (SR) vo vláde Eduarda Hegera.

 Štúdium 
V rokoch 19861991 absolvoval magisterské štúdium učiteľstva predmetov matematika – zemepis na Prírodovedeckej fakulte Univerzity Komenského v Bratislave.

 Pedagogická kariéra 
V rokoch 19911997 pracoval ako učiteľ matematiky a geografie na Gymnáziu Jána Papánka v Bratislave. Následne v rokoch 19971999 pôsobil ako správca Nadácie Novohradská, ktorá má dodnes za cieľ podporovať materiálne zabezpečenie výchovno-vzdelávacieho procesu na Spojenej škole, Novohradská 3, Bratislava s Gymnáziom Jura Hronca ako jednou z jej organizačných zložiek. J. Horecký zároveň na tomto gymnáziu do roku 2003 vyučoval matematiku. Do roku 2001 pôsobil ako koordinátor medzinárodného programu neziskovej organizácie International Baccalaureate.

V rokoch 20042008 pracoval ako učiteľ matematiky na Spojenej škole, Tilgnerova 14, Bratislava. Od mája 2008 do júla 2020 bol riaditeľom Spojenej školy sv. Františka z Assisi, Karloveská 32, Bratislava. V rokoch 20112019 pôsobil vo funkcii prezidenta Združenia katolíckych škôl Slovenska. V januári 2022 sa stal manažérom siete súkromných škôl Felix.

V roku 2013 malo Združenie katolíckych škôl pod Horeckého vedením problém s Hupsovým šlabikárom, v ktorom bola zobrazená rozvedená rodina, striedavá starostlivosť, druhý sobáš, nevlastný otec a pod., keďže zobrazovanie všetkých foriem spolužitia malo byť príliš náročné na vnímanie pre prvákov a chýbal mu aj výchovný rozmer. V roku 2014 sa Horecký angažoval proti návrhu Akčného plánu pre LGBTI ľudí a na proteste pred úradom vlády vyhlásil, že rodová ideológia nebuduje, ale naopak, ničí dôstojnosť človeka.

 Politické pôsobenie 
V rokoch 2006, 2014 a 2018 bol zvolený do miestneho zastupiteľstva bratislavskej mestskej časti Karlova Ves. V roku 2010 kandidoval za KDH, získal 529 hlasov. Vo voľbách v roku 2014 kandidoval za koalíciu KDH, MOST-HÍD, NOVA, #SIEŤ, SaS, SDKÚ-DS, SZ, získal 997 hlasov. V roku 2018 kandidoval ako nezávislý, získal 1 462 hlasov.

Vládna kríza spôsobená pretrvávajúcimi nezhodami medzi predsedom hnutia Obyčajní ľudia a nezávislé osobnosti (OĽaNO), ministrom financií Igorom Matovičom a predsedom strany Sloboda a Solidarita (SaS), ministrom hospodárstva Richardom Sulíkom sa skončila odchodom SaS z vlády. 13. septembra 2022 prezidentka SR Zuzana Čaputová prijala demisiu odchádzajúcich ministrov, nominantov SaS vrátane ministra školstva, vedy, výskumu a športu SR Branislava Gröhlinga, a zároveň do funkcie vymenovala nových ministrov navrhnutých predsedom vlády Eduardom Hegerom (OĽaNO) – Karla Hirmana (hospodárstvo), Rastislava Káčera (zahraničné veci a európske záležitosti) a Viliama Karasa (spravodlivosť). Vzhľadom na absenciu nominanta na ministra školstva, vedy, výskumu a športu SR prezidentka poverila vedením tohto rezortu predsedu vlády „s požiadavkou, aby mi meno nového ministra alebo ministerky predložil čo najskôr“.

Podľa denníka Postoj Jána Horeckého na post ministra navrhoval premiérovi už počas leta šéf parlamentného školského výboru a poslanec Kresťanskej únie Richard Vašečka: „Mal som s ním dlhoročnú skúsenosť v oblasti vzdelávania ešte z minulých volebných období. Vždy bol pre nás zdrojom kvalitných návrhov. Je jednoznačne zaradený aj v oblasti hodnôt, čo je pre mňa zárukou, že bude dobrým kandidátom aj po charakterovej stránke.“ Požiadavku, aby sa ministrom stal „konzervatívne orientovaný odborník“ vyslovil aj predseda SME RODINA Boris Kollár.

4. októbra 2022 prezidentka SR Zuzana Čaputová vymenovala J. Horeckého za ministra školstva, vedy, výskumu a športu SR na návrh predsedu vlády SR Eduarda Hegera. Konštatovala, že minister spĺňa požiadavky trojkoalície na konzervatívne orientovaného odborníka, pripomenula mu však, že vymenovaním prestáva byť manažérom jednej siete škôl s jasne vyhraneným svetonázorom.

18. mája 2023 oznámil, že vstupuje do Kresťanskodemokratického hnutia.

 Referencie 

Kategória:Osobnosti z Trenčína
Kategória:Slovenskí stredoškolskí pedagógovia
Kategória:Slovenskí politici
Kategória:Slovenskí komunálni politici
Kategória:Politici KDH
Kategória:Ministri školstva, vedy, výskumu a športu Slovenskej republiky
Kategória:Absolventi Prírodovedeckej fakulty Univerzity Komenského